Na podlagi Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP), Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in Pravilnika o strokovnih komisijah (Uradni list RS, št. [125/22](http://www.uradni-list.si/1/objava.jsp?sop=2022-01-2977)) Mestna občina Ljubljana, Mestni trg 1, Ljubljana, (v nadaljnjem besedilu: MOL) objavlja

**Javni razpis za izbor kulturnih projektov, ki jih bo v letu 2024 sofinancirala Mestna občina Ljubljana**

**1. Predmet razpisa in razpisna področja**

Predmet razpisa je sofinanciranje kulturnih projektov (v nadaljnjem besedilu: projekti), ki bodo na območju Mestne občine Ljubljana (v nadaljnjem besedilu: MOL) izvedeni v letu 2024. Razpis se nanaša na sofinanciranje projektov na naslednjih področjih:

1. **uprizoritvene umetnosti,**
2. **glasbene umetnosti,**
3. **vizualne umetnosti,**
4. **intermedijske umetnosti,**
5. **kulturno-umetnostna vzgoja,**
6. **knjiga in mesto,**
7. **Ljubljana bere,**
8. **mladike – prvi projekti.**

**2. Opredelitev razpisnih področij**

2.1. Na področju A. uprizoritvene umetnosti bo sofinancirana produkcija in postprodukcija na področju gledališča in plesa ter druge zvrsti uprizoritvenih umetnosti, in sicer od dramskega, plesnega, lutkovnega in eksperimentalnega gledališča, prek ambientalnega do pouličnega gledališča ter druge uprizoritvene prakse. Produkcija so projekti, katerih premiera bo realizirana v letu 2024, postprodukcija pa obsega ponovitve tistih projektov v letu 2024, ki so bili premierno izvedeni na območju MOL v obdobju od 1. 1. 2020 do 31. 12. 2023.

2.2. Na področju B. glasbene umetnosti bo sofinancirana priprava in izvedba posameznih koncertov, koncertnih ciklov in festivalov. Koncertni cikel mora obsegati najmanj 4 koncerte, festival pa najmanj 7 glasbenih dogodkov v strnjenem časovnem obdobju.

2.3. Na področju C. vizualne umetnosti bodo sofinancirani: slikarstvo, risba, grafika, ilustracija, strip, kiparstvo, fotografija, video, prepleti naštetega v instalacijah in v (ambientalnih) prostorskih intervencijah ter arhitektura in oblikovanje. Podpora na področju vizualnih umetnosti je namenjena samostojnim in skupinskim umetniškim razstavnim projektom, ki bodo izvedeni na območju MOL, ter projektom, ki so plod mednarodnega sodelovanja ali sodelovanja z drugimi izvajalci in bodo izvedeni na območju MOL.

2.4. Na področju D. intermedijske umetnosti bo strokovna komisija dala prednost predlogom, ki se opisujejo predvsem kot: spletna umetnost, navidezna, povečana in razširjena resničnost, intermedijski performans, interaktivna instalacija, robotska umetnost, kibernetska umetnost, digitalno arhiviranje, umetna inteligenca, internet stvari, bio umetnost, raziskovalna medijska umetnost, oziroma različni prepleti naštetega. Gre za projekte, ki na umetniški način uporabljajo in predstavljajo procese, produkte ter vplive tehnologij, znanosti in z njimi povezanih praks, pri čemer sodobne tehnologije uporabljajo na reflektiven, kritičen, ustvarjalen in raziskovalen način.

2.5. Na področju E. kulturno-umetnostna vzgoja bodo sofinancirani projekti, namenjeni otrokom in mladim od 3. do 19. leta na vseh področjih kulture. Gre za projekte, katerih namen je otrokom in mladim na celovit in inovativen način predstaviti posamezne umetniške zvrsti in ustvarjanje, jim omogočiti neposreden stik z ustvarjalci, jih spodbujati k lastni ustvarjalnosti in navajati na aktivno in kritično refleksijo umetnosti. Prednostno bodo obravnavani projekti, namenjeni najširši skupini otrok in mladih oziroma projekti, ki niso usmerjeni v izobraževanje mladih profesionalcev.

2.6. Na področju F. knjiga in mesto bodo sofinancirani kakovostni projekti promoviranja knjige in druženja ob knjigi ter javnega reflektiranja ob branju, s poudarkom na oživitvi javnih površin v mestu in spodbujanju kupovanja knjig. Posebna pozornost bo namenjena projektom, ki na inovativen način spodbujajo branje pri različnih ciljnih skupinah in večajo dostopnost knjige ter branja. Ljubljana se je leta 2015 pridružila Unescovi mreži kreativnih mest in se kot Unescovo mesto literature zavezala, da bo spodbujala inovativne pristope k spodbujanju branja in ohranjanje pomena knjige kot nosilke razvoja človeštva.

2.7. G. Ljubljana bere je projekt, s katerim MOL sistematično spodbuja razvijanje bralne kulture pri različnih ciljnih skupinah z namenom poudarjanja pomena družinskega branja v zgodnjem otroštvu, pomena knjige za razvoj posameznika v slehernem življenjskem obdobju, hkrati pa MOL z odkupom izbranih knjig podpira in promovira vrhunske domače ustvarjalce ter zagotavlja dostopnost kakovostnega in raznovrstnega izvirnega leposlovja za otroke. V okviru tega razpisa bo MOL odkupila določeno število izvirnih slovenskih knjig za starostno skupino četrtošolcev.

2.8. H. mladike – prvi projekti zajemajo prve samostojne projekte progresivnih avtorjev, ki so namenjeni širši javnosti, in sicer na naslednjih področjih tega razpisa: A. uprizoritvene umetnosti, B. glasbene umetnosti, C. vizualne umetnosti in D. intermedijske umetnosti. Posameznikom, ki se šele uveljavljajo, MOL zagotavlja možnost za aktivno udejstvovanje na navedenih umetnostnih področjih ter jim daje priložnost za razvoj lastne ustvarjalnosti. S tem se zagotavlja razvoj novih estetskih praks znotraj posameznih področij kulture.

2.9. Predmet tega razpisa niso:

* projekti, ki sodijo na področje filma,
* projekti, ki so bili že izvedeni do 31. 12. 2023 (razen postprodukcije na področju uprizoritvenih umetnosti v obdobju 1. 1. 2020 do 31. 12. 2023),
* priprave na projekte, ki ne bodo v celoti izvedeni v letu 2024,
* izobraževanja (razen na področju A. uprizoritvene umetnosti, kjer bosta sofinancirana največ 2 tovrstna projekta s področja sodobnega plesa in največ 2 projekta s področja sodobnega cirkusa),
* delavnice (razen na področju E/kulturno-umetnostna vzgoja),
* folklora,
* podelitve nagrad in obeležitve dogodkov,
* promocija,
* izdaja nosilcev zvoka in slike,
* oblikovanje spletnih strani,
* medijski izdelki, ki izhajajo iz tržnih razmerij ali so namenjeni trženju (oglaševanje, ipd.),
* komercialne prireditve,
* udeležbe na sejmih,
* tisk strokovnih, znanstvenih in komercialnih publikacij,
* prirejanje seminarjev,
* izdaja tiskanih ali elektronskih knjig.

**3. Cilji razpisa**

MOL bo projekte na vseh razpisnih področjih v letu 2024 podpirala v skladu z naslednjimi dolgoročnimi cilji:

* spodbujanje izvirne in kakovostne uprizoritvene, glasbene, vizualne, intermedijske, literarne in kulturno-vzgojne produkcije ustvarjalcev,
* podpora nevladnim kulturnim organizacijam in skupinam, kakor tudi samozaposlenim v kulturi in posameznim ustvarjalcem, ki delujejo na območju MOL ter pomembno prispevajo k razvoju MOL na področju kulture,
* spodbujanje kakovostnega dela še neuveljavljenih izvajalcev na področju kulture,
* povečanje dostopnosti javnih kulturnih dobrin občinstvu,
* povečanje raznolikosti javnih kulturnih dogodkov,
* večanje dostopnosti knjig in branja.

**4. Pomen izrazov in upravičenost stroškov**

Na razpisu lahko sodelujejo prijavitelji projektov, ki delujejo na razpisnih področjih in so posamezniki oz. samozaposleni v kulturi, nevladne kulturne organizacije s statusom pravne osebe (društva, ustanove in druge nevladne organizacije), gospodarske organizacije in samostojni podjetniki (samo na področjih F. knjiga in mesto, G. Ljubljana bere), na področju C/vizualne umetnosti pa tudi zasebne galerije, ki izpolnjujejo splošne in posebne pogoje za sodelovanje na razpisu

Prijavitelji, ki bodo izbrani na Javnem razpisu za izbor javnih kulturnih programov, ki jih bo v obdobju od 2024 do 2027 sofinancirala MOL, niso upravičene osebe in se ne morejo prijaviti na ta razpis. V kolikor se bodo prijavili na ta javni razpis, bodo njihove vloge zavržene. Prav tako bodo zavržene vloge prijaviteljev, ki bodo na ta razpis prijavili projekte, ki bodo sofinancirani v okviru Javnega razpisa za izbor javnih kulturnih programov, ki jih bo v obdobju od 2024 do 2027 sofinanciral MOL. Zavržene bodo tudi vloge prijaviteljev, ki bodo na ta razpis prijavili projekte, ki bodo sofinancirani v okviru Javnega razpisa za izbor dvoletnih kulturnih projektov na področju festivali, ki jih bo v letih 2024 in 2025 sofinanciral MOL.

Na področje G. Ljubljana bere se lahko prijavijo tudi izvajalci javnih kulturnih programov, ki jih bo MOL sofinancirala v obdobju od 2024 do 2027.

**Posamezniki** so fizične osebe, ki so avtorji kulturnih projektov na posameznih razpisnih področjih in niso samostojni podjetniki ali samozaposleni v kulturi. Višina izplačila za odobrene projekte posameznikov je v pogodbi zapisana v znesku bruto bruto. To pomeni, da so vključeni tudi vsi davki, prispevki in akontacija dohodnine. Te dajatve odvede že MOL, zato posameznik na transakcijski račun prejme le neto znesek.

**Samozaposleni v kulturi** (v nadaljnjem besedilu: samozaposleni) so fizične osebe, ki so na dan oddaje vloge na ta javni razpis ter v času trajanja prijavljenega projekta vpisane v razvid samozaposlenih v kulturi pri Ministrstvu za kulturo RS.

**Nevladna kulturna organizacija** za namen tega razpisa jedruštvo, ustanova, zavod ali zadruga s področja kulture, ki po svoji osnovni dejavnosti ne sodi med izobraževalne ali druge podporne organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji, in izpolnjuje naslednje pogoje:

* ima sedež v Mestni občini Ljubljana,
* ustanovile so jo izključno domače ali tuje fizične ali pravne osebe zasebnega prava,
* je nepridobitna,
* je neprofitna,
* je neodvisna od drugih subjektov,
* ni organizirana kot politična stranka, cerkev ali druga verska skupnost, sindikat ali zbornica.

**Upravičene osebe za prijavo na ta javni razpis** so posamezniki, samozaposleni v kulturi in nevladne kulturne organizacije, kot je opredeljeno v predhodnem besedilu te točke javnega razpisa.

Na področjih F. knjiga in mesto ter G. Ljubljana bere lahko kandidirajo tudi **gospodarske organizacije.** Na področju C. vizualne umetnosti lahko kandidirajo tudi **zasebne galerije**.

**Projekt** je posamična aktivnost, ki je po vsebini, zasnovi in obsegu zaključena celota (gledališka predstava, koncert, razstava ipd.) in bo v celoti izveden v letu 2024.

**Prijavitelj projekta** je odgovorni izvajalec. Izbrani izvajalec projekta bo v pogodbi naveden kot pogodbena stranka.

Neupravičeni stroški projekta vedno bremenijo izvajalca. **Upravičeni stroški**, ki jih sofinancira MOL, morajo biti navedeni v razpisni prijavi prijavitelja in so:

* nujno potrebni za uspešno izvedbo projekta ter vezani izključno na izvedbo projekta,
* opredeljeni v prijavi prijavitelja,
* skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* dejansko nastali,
* prepoznavni in preverljivi,
* podprti z izvirnimi dokazili,
* niso in jih ne bodo istočasno financirali drugi sofinancerji projekta.

Upravičeni stroški se izkazujejo z računi, pogodbami, potrdili o izvedenih plačilih in drugo obračunsko dokumentacijo skladno z veljavnimi računovodskimi standardi.

**Finančna uravnoteženost** projekta pomeni:

* uravnoteženost upravičenih stroškov projekta z njegovimi obsegom in vsebino (zlasti glede cenovne primernosti in stroškovne učinkovitosti),
* da so prihodki enaki odhodkom.

V primeru, da prijavitelj z istim projektom sodeluje na drugih javnih razpisih, ki zagotavljajo sredstva iz državnega ali lokalnih proračunov ali virov EU, ali je sredstva že pridobil bodisi na javnih razpisih bodisi v okviru rednega financiranja, mora to dejstvo najaviti v obrazložitvi finančne konstrukcije programa. V primeru kršitve tega določila lahko MOL kadarkoli razdre pogodbo s prejemnikom sredstev in zahteva vračilo sredstev v skladu s pogodbo.

**Celotna vrednost projekta** obsega vse načrtovane odhodke.

**5. Pogoji za sodelovanje na razpisu**

**5.1.** Na razpis se lahko kot prijavitelji projektov na področjih **A. uprizoritvene umetnosti, B. glasbene umetnosti, C. vizualne umetnosti, D. intermedijske umetnosti, E. kulturno-umetnostna vzgoja** ter **F. knjiga in mesto** prijavijo nevladne kulturne organizacije, posamezniki in samozaposleni v kulturi; na področje F. knjiga in mesto se lahko prijavijo tudi gospodarske organizacije in samostojni podjetniki (upravičene osebe), na področje C. vizualne umetnosti se lahko prijavijo tudi zasebne galerije (upravičene osebe), ki izpolnjujejo naslednje splošne pogoje:

* v obdobju od 2021 do 2023 so izvedli najmanj en projekt na področju, na katerem kandidirajo (obvezno dokazilo - kopija medijskega odziva in/ali vabil, najave ipd., skupno največ 5 dokazil),
* registrirani so za opravljanje kulturno-umetniških dejavnosti oz. založniških dejavnosti (področje F. knjiga in mesto) na področju, na katerem kandidirajo in imajo sedež na območju MOL (če je prijavitelj nevladna kulturna organizacija ali gospodarska organizacija in samostojni podjetniki na področju F. knjiga in mesto ali zasebna galerija na področju C/vizualne umetnosti) oziroma ima stalno ali začasno prebivališče v MOL (če je prijavitelj samozaposleni v kulturi ali posameznik) (obvezna priloga Izjava prijavitelja),
* projekt bodo izvedli v letu 2024 na območju MOL (obvezna priloga Izjava prijavitelja),
* v obdobju od 2021 do 2023 so v celoti in v pogodbenem roku izpolnili vse svoje morebitne pogodbene obveznosti do MOL (obvezna priloga Izjava prijavitelja),
* zaprošeni znesek sofinanciranja za posamezni projekt ne presega 70% celotne predvidene vrednosti prijavljenega projekta in hkrati ne presega:
	+ 15.000 eurov na področju A. uprizoritvene umetnosti – produkcija, pri čemer prijavljeni projekt obsega najmanj 3 ponovitve,
	+ 5.000 eurov na področju A. uprizoritvene umetnosti – postprodukcija,
	+ 20.000 eurov na področju B. glasbene umetnosti za organizacijo koncertnega cikla ali festivala oziroma 5.000 eurov za koncerte,
	+ 8.000 eurov na področju C. vizualne umetnosti,
	+ 8.000 eurov na področju D. intermedijske umetnosti,
	+ 3.000 eurov na področju E. kulturno-umetnostna vzgoja,
	+ 4.000 eurov na področju F. knjiga in mesto,
* ustrezno bodo ovrednotili avtorsko delo, razstavnino in podobno (obvezna priloga Izjava prijavitelja),
* isti projekt so prijavili le na enem razpisnem področju in na enem razpisu MOL s področja kulture (obvezna priloga Izjava prijavitelja),
* na enem razpisnem področju so prijavili največ dva projekta, posameznik ali samozaposleni v kulturi pa največ en projekt, razen za področje uprizoritvenih umetnosti, kjer lahko prijavijo največ dva projekta za področje produkcije in največ dva projekta za področje postprodukcije, posameznik ali samozaposleni v kulturi pa največ en projekt za področje produkcije in največ en projekt za področje postprodukcije, pri čemer mora biti vsak projekt oddan kot samostojna vloga (obvezna priloga Izjava prijavitelja),
* če je prijavitelj posameznik oziroma samozaposleni v kulturi, mora predvideti najmanj 40 % sredstev kot materialne stroške in honorarje ostalih sodelujočih ter največ 60 % kot lasten honorar (obvezna priloga Izjava prijavitelja),
* v primeru doseženega dogovora z MOL bo brezplačno izvedel ponovitev izbranega projekta na eni izmed javnih prireditev MOL, pri čemer bo MOL krila morebitne dodatne materialne stroške, ki bi pri tem nastali (obvezna priloga Izjava prijavitelja),
* prijavljeni projekt je finančno uravnotežen: odhodki = prihodki (obvezna priloga Izjava prijavitelja),
* dovoljujejo objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja, določbami Splošne uredbe o varstvu osebnih podatkov in Zakonom o varstvu osebnih podatkov oziroma veljavnimi predpisi, ki urejajo področje varstva osebnih podatkov (obvezna priloga Izjava prijavitelja),
* strinjajo se s pogoji, kriteriji in vsebino razpisne dokumentacijo (obvezna priloga Izjava prijavitelja).

**Za področji G. Ljubljana bere in H. mladike – prvi projekti veljajo posebni razpisni pogoji.**

**5.2. G. Ljubljana bere**

Na razpis za G. Ljubljana bere se lahko prijavijo prijavitelji projektov (upravičene osebe), ki izpolnjujejo naslednje pogoje:

* so nevladne kulturne organizacije, gospodarske organizacije ali samostojni podjetniki, ki so registrirane za opravljanje založniške dejavnosti (obvezno dokazilo: Izjava, da je prijavitelj registriran za opravljanje založniške dejavnosti; v primeru, da se naknadno zahteva originalno potrdilo, ga mora prijavitelj dostaviti v zahtevanem roku; obvezna priloga Izjava G),
* da kandidirajo z izvirno slovensko knjigo, katere pisec in ilustrator sta živeča sodobna slovenska ustvarjalca in je bila prvič izdana v obdobju 2018–2024 ter je po literarni in likovni zasnovi namenjena starostni skupini četrtošolcev (obvezna priloga Izjava G),
* v primeru izbora njihovega projekta bodo stimulativno ovrednotili delo avtorja besedila/avtorja ilustracij (obvezna priloga Izjava G),
* zagotovili bodo odkupno ceno izvoda knjige do največ 2,70 eura z DDV pri nakladi 7.000 izvodov za četrtošolce (obvezna priloga Izjava G),
* glede odkupne cene na izvod so se pripravljeni pogajati z MOL (obvezna priloga Izjava G),
* v primeru izbora njihovega projekta bodo izvedli javno predstavitev knjige po dogovoru z MOL (obvezna priloga Izjava G),
* predlagana knjiga je dostopna v večini ljubljanskih knjigarn, splošnih in šolskih knjižnicah in spletnih knjigarnah (obvezna priloga izjava G),
* posamezni prijavitelj sodeluje z največ 3izdanimi naslovi; vsak naslov mora biti oddan kot samostojna vloga,
* prijavitelj je v celoti in v pogodbenem roku izpolnil vse svoje morebitne druge pogodbene obveznosti do MOL (obvezna priloga Izjava G),
* isti projekt je prijavljen le na enem sklopu razpisa (obvezna priloga Izjava G),
* prijavljeni projekt je finančno uravnotežen: odhodki = prihodki (obvezna priloga Izjava G),
* dovoljujejo objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja, določbami Splošne uredbe o varstvu osebnih podatkov in Zakonom o varstvu osebnih podatkov oziroma veljavnimi predpisi, ki urejajo področje varstva osebnih podatkov (obvezna priloga Izjava G),
* strinjajo se s pogoji, kriteriji in vsebino razpisne dokumentacije (obvezna priloga Izjava G).

**5.3. H. mladike – prvi projekti**

Na razpis se lahko kot prijavitelji projektov na področju H. mladike – prvi projekti prijavijo posamezniki in samozaposleni v kulturi, ki izpolnjujejo naslednje splošne pogoje:

* imajo stalno ali začasno prebivališče na območju MOL (obvezna priloga Izjava H),
* prijavitelj še ni izvedel samostojnega avtorskega projekta ob javnofinančni podpori, ki bi bil namenjen širši javnosti, in sicer na področju, na katerem kandidira (obvezna priloga Izjava H),
* prijavljeni projekt bo izveden v letu 2024 na območju MOL, in sicer v prostorih javne kulturne infrastrukture ali na javnih površinah ali v prostorih, ki se uporabljajo za izvajanje kulturnih dejavnosti in so javno dostopni (obvezna priloga Izjava H),
* zaprošeni znesek sofinanciranja za posamezni projekt ne presega 70% celotne predvidene vrednosti prijavljenega projekta in hkrati ne presega 3.000 eurov,
* prijavitelj predvideva najmanj 40 % sredstev kot materialne stroške in honorarje ostalih sodelujočih ter največ 60 % kot lasten honorar (obvezna priloga Izjava H),
* prijavljen je največ en projekt na tem razpisnem področju (obvezna priloga Izjava H),
* dovoljuje objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja, določbami Splošne uredbe o varstvu osebnih podatkov in Zakonom o varstvu osebnih podatkov oziroma veljavnimi predpisi, ki urejajo področje varstva osebnih podatkov (obvezna priloga Izjava H),
* strinja se s pogoji, kriteriji in vsebino razpisne dokumentacije (obvezna priloga Izjava H).

Prispele vloge posameznih prijaviteljev bodo ocenjevale strokovne komisije za področje, ki ga bodo prijavitelji navedli v svojih prijavah.

5.4. Na razpisu ne morejo kandidirati tisti prijavitelji, ki imajo omejitve poslovanja na podlagi Zakona o integriteti in preprečevanju korupcije (Uradni list RS, št. [69/11](http://www.uradni-list.si/1/objava.jsp?sop=2011-01-3056) – uradno prečiščeno besedilo, 158/20, 3/22 – ZDeb in 16/23 – ZZPri).

5.5. V primeru naknadne ugotovitve o neizpolnjevanju pogojev in po že izdani dokončni odločbi o izboru projekta, lahko MOL spremeni odločitev ter z izvajalcem ne sklene pogodbe. Prav tako lahko MOL v primeru naknadne ugotovitve o neizpolnjevanju pogodbenih obveznosti (če projekt ni bil izveden ) v tekočem pogodbenem letu razveže že sklenjeno pogodbo; če so bila sredstva že izplačana, pa zahteva povračilo sredstev, skupaj z zakonitimi zamudnimi obrestmi, in sicer od dneva prejetja sredstev do dneva vračila. V primeru zmanjšanja proračunskih sredstev MOL, namenjenih za področje kulture, lahko MOL spremeni ali razveljavi že sklenjeno pogodbo.

5.6. Strokovna komisija bo iz obravnave izločila vse vloge, ki niso skladne z 2. točko tega javnega razpisa (Opredelitev razpisnih področij) ter jih umestila med zavrnjene.

5.7. V primeru, če se prijavitelj prijavi na ta javni razpis z več vlogami, kot jih določajo pogoji na posameznem prijavljenem razpisnem področju, se v nadaljnji obravnavi upošteva zgolj največje dovoljeno število vlog, in sicer po vrstnem redu evidentiranja prispelih vlog.

5.8. V primeru, da več prijaviteljev prijavi na ta javni razpis isti projekt, se vloge prijaviteljev tega projekta zavržejo.

**6. Razpisni kriteriji**

6.1. Razpisni kriteriji na področju **A. uprizoritvene umetnosti – produkcija:**

|  |  |
| --- | --- |
| **KRITERIJ**: | **število možnih točk** |
| 1. Kakovost umetniške in vsebinske zasnove projekta (inovativnost in ustvarjalnost  umetniške vizije) | do 35 točk |
| 2. Referenčnost: * prijavitelja v obdobju od 2020 do 2023 (do 12 točk):

a/kakovost in zahtevnost izvedenih projektov na področju uprizoritvenih umetnosti (do 9 točk*)*b/promocija doslej izvedenih projektov in odziv pri občinstvu (do 3 točke)* avtorjev in izvajalcev, ki so vključeni v izvedbo projekta na področju uprizoritvenih umetnosti (do 13 točk)
 | do 25 točk |
| 3. Dostopnost projekta prebivalcem in obiskovalcem MOL (do 10 točk): * večjemu številu obiskovalcev (do 5 točk)
* cenovna dostopnost projekta (do 5 točk)
 | do 10 točk |
| 4. Produkcijska zahtevnost in večji obseg (število sodelujočih) produkcije | do 8 točk |
| 5. Večji obseg ponovitev in referenčnost prostorov, v katerih se odvija produkcija in postprodukcija | do 8 točk |
| 6. Projekt nagovarja in pridobiva nove ciljne skupine obiskovalcev | do 4 točke |
| 7. Družbena angažiranost/raziskovalnost projekta | do 4 točke |
| 8. Ustreznost finančne konstrukcije (realno načrtovani stroški projekta) | do 4 točke |
| 9. V projektu aktivno sodelujejo mladi umetniki (do vključno 29 leta starosti) | do 2 točki |
| **SKUPAJ** | **100 točk** |

6.2. Razpisni kriteriji na področju **A. uprizoritvene umetnosti – postprodukcija:**

|  |  |
| --- | --- |
| **KRITERIJ**: | **število možnih točk** |
| 1. Izvirna zasnova in izvedba projekta | do 30 točk |
| 2. Referenčnost:  - kakovost in zahtevnost izvedenih projektov prijavitelja v obdobju od 2020 do 2023 na področju uprizoritvenih umetnosti (do 5 točk) - odmevnost projekta pri občinstvu in strokovni javnosti (do 11 točk)  - avtorjev in izvajalcev, ki so vključeni v izvedbo projekta na področju uprizoritvenih umetnosti (do 11 točk) | do 27 točk |
| 3. Dostopnost projekta prebivalcem in obiskovalcem MOL (do 10 točk): * večjemu številu obiskovalcev (do 5 točk)
* cenovna dostopnost projekta (do 5 točk)
 | do 10 točk |
| 4. Produkcijska zahtevnost in večji obseg (število sodelujočih) produkcije | do 10 točk  |
| 5. Večji obseg ponovitev in referenčnost prostorov, v katerih se odvija postprodukcija | do 10 točk |
| 6. Projekt pomembno prispeva k raznovrstnosti postprodukcije na področju  uprizoritvenih umetnosti | do 5 točk |
| 7. Družbena angažiranost/raziskovalnost projekta | do 4 točke |
| 8. Ustreznost finančne konstrukcije (realno načrtovani stroški projekta) | do 4 točke  |
| **SKUPAJ** | **100 točk** |

6.3. Razpisni kriteriji na področju **B. glasbene umetnosti:**

|  |  |
| --- | --- |
| **KRITERIJ:** | **število možnih točk** |
| 1. Kakovost umetniške in vsebinske zasnove projekta (inovativnost in ustvarjalnost umetniške vizije) | do 25 točk |
| 2. Referenčnost: * prijavitelja v obdobju od 2020 do 2023 (do 10 točk):

a/kakovost in zahtevnost izvedenih projektov na področju, na katerem kandidirajo (do 8 točk)b/promocija doslej izvedenih projektov in odziv pri občinstvu (do 2 točki)* avtorjev in izvajalcev, ki so vključeni v izvedbo projekta na področju, na katerem kandidirajo (do 10 točk)
 | do 20 točk |
| 3. Dostopnost projekta prebivalcem in obiskovalcem MOL (predvideno število obiskovalcev, cenovna dostopnost, kraj izvedbe). Dostopnost projekta prebivalcem in obiskovalcem MOL (do 10 točk): * večjemu številu obiskovalcev (do 5 točk)
* cenovna dostopnost projekta (do 5 točk)
 | do 10 točk |
| 4. Ustreznost finančne konstrukcije (realno načrtovani stroški projekta) | do 10 točk |
| 5. Ustreznost promocijskega načrta za doseganje ciljnega občinstva | do 4 točke |
| 6. Organizacijska zahtevnost projekta | do 6 točk |
| 7. Delež uveljavljenih domačih glasbenih ustvarjalcev in poustvarjalcev | do 6 točk |
| 8. Projekt, ki vključuje mlade glasbene ustvarjalce | do 4 točke |
| 9. Delež slovenske glasbene ustvarjalnosti (besedila, skladbe, predloge) | do 6 točk |
| 10. Projekt, ki mu ni mogoče pripisati namena ustvarjanja dobička | do 4 točke |
| 11. Deficitarnost glasbene zvrsti | do 3 točke |
| 12. Izvedba predkoncertnih pogovorov, razlag ali refleksij ali drugih spremljevalnih vsebin za večanje razumevanja konteksta in vsebin projekta  | do 2 točki |
| **SKUPAJ** | **100 točk** |

6.4. Razpisni kriteriji na področju **C. vizualne umetnosti:**

|  |  |
| --- | --- |
| **KRITERIJ:** | **število možnih točk** |
| 1. Zasnova *(do 35 točk)* in celovitost *(do 20 točk)* | do 55 točk |
| 2. Referenčnost: - prijavitelja v obdobju od 2020 do 2023 *(do 15 točk)*- avtorjev in izvajalcev, ki so vključeni v izvedbo projekta *(do 5 točk)* | do 20 točk |
| 3. Primernost in kakovost prezentacije projekta | do 8 točk |
| 4. Dostopnost *(do 2 točki)* in pomembnost *(do 5 točk)* projekta za prebivalce in obiskovalce MOL  | do 7 točk |
| 5. Ustreznost finančne konstrukcije (realno načrtovani stroški projekta) | do 5 točk |
| 6. Ovrednotenje dela sodelujočih  in razstavnine | do 5 točk |
| **SKUPAJ** | **100 točk** |

6.5. Razpisni kriteriji na področju **D. intermedijske umetnosti**:

|  |  |
| --- | --- |
| **KRITERIJ:** | **število možnih točk** |
| 1.Izvirna zasnova in celovitost projekta  | do 30 točk |
| 2. Referenčnost prijavitelja in avtorjev v obdobju 2020 do 2023:- kakovost in zahtevnost izvedenih projektov prijavitelja v obdobju od 2020 do 2023 na področju intermedijskih umetnosti *(do 10 točk)*- avtorjev in izvajalcev, ki so vključeni v izvedbo projekta na področju intermedijskih umetnosti *(do 10 točk)* | do 20 točk |
| 3. Promocija in dostopnost projekta prebivalcem in obiskovalcem MOL oziroma vidnost predlaganega projekta:- projekt, ki ustrezno komunicira s ciljnimi skupinami in javnostmi *(do 5 točk)* - ustrezna promocija avtorjev in izvajalcev, ki so vključeni v izvedbo projekta na področju intermedijskih umetnosti *(do 5 točk)*- dostopnost projekta večjemu številu obiskovalcev *(do 5 točk)* | do 15 točk |
| 4. Projekti, ki pri umetniški obravnavi aktualnih znanstvenih in tehnoloških procesov, produktov ter z njimi povezanih praks nagovarjajo družbeno in okoljsko relevantne teme z vključevanjem marginaliziranih družbenih skupin in okoljskih tematik, ki so zaradi hitrega tehnološkega razvoja najbolj ogrožene | do 15 točk |
| 5. Zastopanost manj uveljavljenih ali še neuveljavljenih umetnic in umetnikov ter drugih deležnikov (npr. raziskovalcev ali poklicnih sodelavcev drugih disciplin) v prijavljenih projektih ter s tem spodbujati raznolikost področja intermedijskih umetnosti | do 15 točk |
| 6. Ustreznost finančne konstrukcije (realno načrtovani stroški projekta) | do 5 točk |
| **SKUPAJ** | **100 točk** |

6.6. Razpisni kriteriji na področju **E. kulturno-umetnostna vzgoja**:

|  |  |
| --- | --- |
| **KRITERIJ**: | **število možnih točk** |
| 1. Kakovost umetniške in vsebinske zasnove projekta *(celovitost zasnove – do 15 točk, inovativnost – do 10 točk, obseg projekta – do 5 točk*) | do 30 točk |
| 2. Referenčnost: * prijavitelja v obdobju od 2020 do 2023 *(do 10 točk)*:

a/kakovost izvedenih projektov na področju kulturno-umetnostne vzgoje (*do 7 točk*)b/promocija doslej izvedenih projektov in odziv pri občinstvu (*do 3 točke*)* avtorjev in izvajalcev, ki so vključeni v izvedbo projekta, s poudarkom na področju kulturno-umetnostne vzgoje (*do 10 točk*)
 | do 20 točk |
| 3. Integralni del projekta je spodbujanje ustvarjalnosti in aktivnosti otrok in mladih (delavnice, refleksija, pedagoško gradivo, ipd.)  | do 15 točk |
| 4. Primernost in kakovost pedagoško didaktičnega pristopa glede na starostno stopnjo (oblike, metode in tehnike dela,…) | do 14 točk |
| 5. Dostopnost projekta prebivalcem in obiskovalcem MOL *(do 7 točk)*: * večjemu številu obiskovalcev (*do 4 točke*)
* cenovna dostopnost projekta (*do 3 točke*)
 | do 7 točk |
| 6. Ustreznost promocijskega načrta za doseganje ciljnega občinstva | do 5 točk |
| 7. Projekt vključuje aktivno sodelovanje vzgojno – izobraževalnimi ustanovami ali drugimi kulturnimi organizacijami  | do 4 točke |
| 8. Projekt vključuje aktivno sodelovanje z mladimi umetniki  | do 2 točki |
| 9. Ustreznost finančne konstrukcije (realno načrtovani stroški projekta)  | do 3 točke |
| **SKUPAJ** | **100 točk** |

6.7. Razpisni kriteriji na področju **F. knjiga in mesto**:

|  |  |
| --- | --- |
| **KRITERIJ:** | **število možnih točk** |
| 1. Kakovost in celovitost programske zasnove projekta ter usmerjenost k spodbujanju branja in kupovanja knjig za različne ciljne skupine  | do 30 točk |
| 2. Projekt, ki je usmerjen v oživljanje javnih odprtih površin in povezovanje javnega prostora s knjigo, literaturo in branjem | do 30 točk |
| 3. Referenčnost predlagatelja, avtorjev in izvajalcev v obdobju od 2020 do 2023:* prijavitelja *(do 10 točk)*:

a/kakovost izvedenih projektov na področju spodbujanja branja (*do 7 točk*)b/promocija doslej izvedenih projektov in odziv pri občinstvu (*do 3 točke*)* avtorjev in izvajalcev, ki so vključeni v izvedbo projekta (*do 10 točk*)
 | do 20 točk |
| 4. Večanje dostopnosti knjige v MOL, glede na število dogodkov in obiskovalcev ter trajanje projekta | do 10 točk |
| 5. Ustreznost promocijskega načrta za doseganje ciljnega občinstva | do 7 točk |
| 6. Ustreznost finančne konstrukcije (realno načrtovani stroški projekta) | do 3 točke |
| **SKUPAJ** | **100 točk** |

6.8. Razpisni kriteriji za področje **G. Ljubljana bere**:

|  |  |
| --- | --- |
| **KRITERIJ:** | **število možnih točk** |
| 1. Literarno-recepcijska primernost vsebinske in literarne ter likovne zasnove za ciljno starostno skupino | do 25 točk |
| 2. Izvirnost literarnega besedila – izvirna zasnova zgodbe, dinamičnost naracije | do 18 točk |
| 3. Kakovost in estetskost literarnega in likovnega izraza, slogovna dovršenost ter privlačnost | do 16 točk |
| 4. Jezikovna odličnost, izvirnost in bogastvo jezikovnega izražanja ter lektorska neoporečnost | do 11 točk |
| 5. Reference:  - odmevnost knjige v strokovni in širši javnosti (kritike, nagrade in drugo) (*do 10 točk*) - reference in prepoznavnost pisca ter ilustratorja na področju otroškega leposlovja (nagrade in odmevi v strokovni javnosti) (*do 10 točk*) | do 20 točk |
| 6. Kakovost uredniškega dela | do 5 točk |
| 7. Kakovost tehnične izvedbe: oblikovanje, kakovost tiska, papirja in vezave | do 5 točk |
| **SKUPAJ** | **100 točk** |

6.9. Razpisni kriteriji za področje **H. mladike – prvi projekti**:

|  |  |
| --- | --- |
| **KRITERIJ:** | **število možnih točk** |
| 1. Kakovost zasnove projekta (izvirnost ideje, ustvarjalni pristop) | do 45 točk |
| 2. Jasnost in utemeljenost obrazložitve | do 25 točk |
| 3. Produkcijska izvedljivost projekta (organizacijska, prostorska in kadrovska) | do 10 točk |
| 4. Ustreznost finančne konstrukcije (realno načrtovani stroški projekta) | do 10 točk |
| 5. Dostopnost projekta prebivalcem in obiskovalcem MOL (cenovna in fizična dostopnost) | do 10 točk |
| **SKUPAJ** | **100 točk** |

**9. Uporaba kriterijev**

Razpisni kriteriji za posamezna razpisna področja so ovrednoteni s točkami. Najvišje število točk je 100. V sofinanciranje so lahko sprejeti projekti, ki bodo v postopku ocenjevanja na podlagi razpisnih kriterijev prejeli najmanj 81 točk ter bodo glede na razpoložljiva sredstva MOL in kvote, določene po posameznih področjih v razpisu, uvrščeni višje. Za izbor projekta v sofinanciranje morata biti kumulativno izpolnjena dva pogoja, in sicer: projekt mora v postopku ocenjevanja doseči najmanj 81 točk in biti mora uvrščen v predvideno kvoto najbolje ocenjenih projektov za vsako razpisno področje posebej.

Višina odobrenih sredstev za projekt je odvisna od skupne višine prejetih točk, obsega in zahtevnosti projekta. Med izbranimi projekti prijaviteljev ni primerljivosti glede višine odobrenih sredstev v sorazmerju z višino prejetih točk.

MOL bo v letu 2024 sofinanciral na področju uprizoritvenih umetnosti predvidoma 27 projektov, in sicer na področju produkcije predvidoma 20 projektov ter na področju postprodukcije predvidoma 7 projektov, na področju glasbenih umetnosti predvidoma 30 projektov, na področju vizualnih umetnosti predvidoma 15 projektov, na področju intermedijskih umetnosti predvidoma 10 projektov, na področju kulturno-umetnostne vzgoje predvidoma 10 projektov, na področju knjiga in mesto predvidoma 10 projektov in na področju mladike – prvi projekti predvidoma 6 projektov. Na področju Ljubljana bere bo MOL odkupil 7.000 izvodov knjige za starostno skupino četrtošolcev. MOL bo nevladnim kulturnim organizacijam (točka 5. tega javnega razpisa) sofinanciral največ 2 projekta na posameznem razpisnem področju, samozaposlenim v kulturi in posameznikom pa največ 1 projekt na posameznem razpisnem področju, na področju Ljubljana bere pa 1 projekt v obliki odkupa izbrane knjige.

MOL bo odločal o sofinanciranju prijavljenega projekta na posameznem področju na podlagi ocene in mnenja pristojne strokovne komisije in ob upoštevanju razpoložljivih proračunskih sredstev za leto 2024.

Po izdaji odločbe o sofinanciranju projekta bo prijavitelj, ki bo izbran v sofinanciranje, pozvan k uskladitvi prijavljenega projekta v okviru odobrenih sredstev.

**10. Okvirna vrednost sredstev**

Okvirna vrednost vseh razpoložljivih sredstev za javni razpis v letu 2024 znaša 600.000,00 eurov.

MOL si pridružuje pravico do spremembe okvirne višine sredstev v primeru, da se razpoložljiva sredstva spremenijo v postopku sprejemanja rebalansa proračuna MOL za leto 2024.

**11. Obdobje za porabo dodeljenih sredstev**

Dodeljena proračunska sredstva za izbrane projekte morajo biti porabljena v proračunskem letu 2024, skrajni rok za predložitev zadnjega zahtevka za izplačilo je 8. november 2024.

MOL bo z izbranim prijaviteljem projekta sklenila pogodbo o sofinanciranju projekta v letu 2024.

**12. Razpisni rok**

Razpis se prične 15. 12. 2023 in zaključi 15. 2. 2024.

**13. Razpisna dokumentacija**

Razpisna dokumentacija obsega:

* besedilo razpisa,
* prijavni obrazec za posamezno razpisno področje,
* prilogo Izjava prijavitelja (obvezna priloga) na področjih A. uprizoritvene umetnosti, B. glasbene umetnosti, C. vizualne umetnosti, D. intermedijske umetnosti, E. kulturno-umetnostna vzgoja in F. knjiga in mesto; na področju G. Ljubljana bere prilogo Izjava G (obvezna priloga), na področju H. mladike – prvi projekti prilogo Izjava H (obvezna priloga),
* vzorec pogodbe o sofinanciranju projekta.

Prijavitelj mora ob prijavi posameznega projekta na javni razpis priložiti naslednjo dokumentacijo:

* v celoti izpolnjen in podpisan prijavni obrazec za posamezni sklop javnega razpisa,
* izpolnjeno in podpisano prilogo Izjava prijavitelja oziroma prilogo Izjava G na področju G. Ljubljana bere oziroma prilogo Izjava H na področju H. mladike – prvi projekti,
* obvezna dokazila, navedena pod točko 5.1. za:

A. uprizoritvene umetnosti, B. glasbene umetnosti, C. vizualne umetnosti, D. intermedijske umetnosti, E. kulturno-umetnostna vzgoja, F. knjiga in mesto, in sicer:

* dokazilo, da so v obdobju od 2021 do 2023 izvedli najmanj en projekt na področju, na katerem kandidirajo (kopija medijskega odziva in/ali vabil, najave ipd.) – skupno največ 5 dokazil,

G. Ljubljana bere:

* fotokopije največ treh referenčnih kritik, recenzij ali odzivov o prijavljeni knjigi,
* dva izvoda knjige.

Za dokazovanje referenc in odzivov v strokovni javnosti ni potrebno prilagati natisnjenih spletnih strani. Navede se natančne spletne naslove, ki omogočajo ogled na spletu.

Dokumentacije, ki je priložena vlogi, MOL prijaviteljem ne bo vračal.

**14. Oddaja in dostava vlog**

14.1. Prijavitelj mora vlogo vnesti v spletno aplikacijo, ki je objavljena na e-naslovu: <http://erazpisisubvencije.ljubljana.si>. Povezava do nje je objavljena tudi na spletni strani MOL ([www.ljubljana.si](http://www.ljubljana.si)).

Po končanem izpolnjevanju elektronske vloge mora prijavitelj prijavni obrazec iz spletne aplikacije za vsako vlogo posebej natisniti in ga lastnoročno podpisati ter žigosati. K natisnjenemu obrazcu mora priložiti vse zahtevane priloge, če jih ni oddal v elektronski obliki v spletni aplikaciji.

Prijavitelj mora izpolnjen prijavni obrazec, ki ga natisne iz spletne aplikacije (z vsemi zahtevanimi prilogami), predložiti **v poslovnem času Glavne pisarne Mestne občine Ljubljana, Mačkova ulica 1** najkasneje **15. 2. 2024** oziroma ga najkasneje ta dan **do 24. ure** oddati na pošto kot priporočeno pošiljko ter poslati na naslov: **Mestna občina Ljubljana, Mestni trg 1, 1000 Ljubljana**.  Vloga mora biti v zaprti ovojnici z oznako na sprednji strani: »NE ODPIRAJ – VLOGA: KULTURA – PROJEKTI«, navedbo razpisnega področja (npr. A. UPRIZORITVENE UMETNOSTI ipd.) – odvisno od tega, za katero razpisno področje prijavitelj oddaja vlogo ter navedbo naziva in naslova prijavitelja. Vsako vlogo je potrebno oddati v ločeni ovojnici.

Podrobnejša navodila za uporabo spletne aplikacije in izpolnjevanje vlog so objavljena na spletnem naslovu <http://erazpisisubvencije.ljubljana.si/si/pomoc/>.

V primeru tehničnih težav na spletni strani MOL, ki bi pomenile daljše nedelovanje spletne aplikacije, in prijave ne bi bilo mogoče oddati na predpisan način, lahko prijavitelj svojo vlogo v celoti izpolni v dokumentu, ki bo objavljen na spletnem naslovu, navedenem v prejšnjem odstavku, in jo odpošlje s priporočeno pošiljko, kot je opredeljeno v razpisni dokumentaciji. Samo v tem primeru bodo na tak način oddane vloge pravilne in pravočasne in jih bo MOL upošteval. O morebitnih tehničnih težavah bodo prijavitelji obveščeni na spletni strani MOL.

14.2. Dopolnjevanje vlog:

14.2.1. Prijavitelj lahko vlogo dopolnjuje v razpisnem roku na način kot velja za pošiljanje vlog, in sicer s priporočeno pošiljko v zaprti ovojnici z oznako na prednji strani: »NE ODPIRAJ – DOPOLNILNA VLOGA: KULTURA« – z obvezno navedbo, na katero vlogo se dopolnitev nanaša. Prijavitelj mora vlogo dopolniti v spletni aplikaciji, jo v celoti natisniti in ponovno poslati, kot je določeno v točki 14.1.

14.2.2. Če bo vloga formalno nepopolna, bo prijavitelj pozvan, da jo dopolni. Prijavitelj mora vlogo dopolniti v roku 5 (petih) dni po prejemu poziva za dopolnitev. Če prijavitelj vloge ne dopolni v zahtevanem roku, bo vloga zavržena s sklepom.

14.3. Vloge, ki ne bodo poslane v roku in na način, ki je določen v 14.1. točki besedila tega razpisa oziroma ne bodo pravilno opremljene, ki ne bodo oddane elektronsko in hkrati natisnjene ter poslane po pošti s priporočeno pošiljko v predpisanem roku in na predpisan način, bodo zavržene. Zavržene bodo tudi vloge, ki ne bodo podane na prijavnem obrazcu, natisnjenem iz spletne aplikacije, in ki ne bodo vsebovale obveznih prilog ter ne bodo dopolnjene v roku za dopolnitev vloge (nepopolne vloge).

14.4. Oddaja vloge pomeni, da se prijavitelj strinja z vsemi pogoji in kriteriji tega razpisa.

**15. Obvezne priloge k vlogi**

Obvezne sestavine in priloge vsake vloge na vseh razpisnih področjih so:

* pravilno izpolnjeni prijavni obrazci v elektronski in natisnjeni obliki,
* dokazilo o izvedbi projekta v obdobju od 2020 do 2023 na področju, na katerem kandidirajo (kopija medijskega odziva in/ali vabil, najave, ipd.) (skupno največ 5 dokazil) - na področjih A, B, C, D, E, F (razen na področju H), če niso bile oddane v elektronski obliki v spletni aplikaciji,
* fotokopije največ 3 referenčnih kritik, recenzij ali odzivov o prijavljeni knjigi ter 2 izvoda knjige na področju G, če niso bile oddane v elektronski obliki v spletni aplikaciji (razen knjig).

**16. Odpiranje vlog in obveščanje o izidu**

16.1. Komisija za odpiranje vlog bo vloge odprla predvidoma 20. 2. 2024.

16.2. Za formalno nepopolno se šteje vloga, ki ne bo vsebovala:

* dokazila v elektronski ali fizični obliki (6. točka besedila razpisa) o izvedbi najmanj 1 (enega) projekta na področju, na katerem prijavitelj kandidira (kopija medijskega odziva in/ali vabil, najave ipd.), na področju G. Ljubljana bere kopije kritik, recenzij oz. odzivov o knjigi in dveh izvodov prijavljene knjige ter ne bo dopolnjena v roku 5 (petih) dni po prejetju poziva za dopolnitev,
* ki ne bo vsebovala vseh dokazil in drugih sestavin, ki jih zahteva besedilo razpisa in razpisna dokumentacija ter kljub pozivu ne bo dopolnjena v roku za dopolnitev vloge (nepopolne vloge).

Za prepozno se šteje vloga, ki ne bo oddana na pošto kot priporočena pošiljka do vključno 15. 2. 2024 do 24.00 ure oz. najkasneje 15. 2. 2024 v poslovnem času predložena v Glavno pisarno Mestne občine Ljubljana.

Za neupravičeno osebo se šteje tisti prijavitelj, ki ne sodi v skupino upravičenih oseb (5. točka besedila razpisa).

Po odpiranju vlog bodo iz nadaljnjega postopka izločene vse vloge prijaviteljev, ki jih niso vložile upravičene osebe ali niso bile pravočasne.

**17. Informacije o razpisu**

Zainteresirane osebe lahko dobijo dodatne informacije v zvezi z razpisom vsak ponedeljek med 8.30 in 13. uro, sredo in petek med 8.30 in 12. uro, ob sredah tudi med 13. in 16. uro, pri naslednjih uslužbencih MOL:

* A. uprizoritvene umetnosti: Dejan Tešović (dejan.tesovic@ljubljana.si, 306 48 39),
* B. glasbene umetnosti: Vanda Straka Vrhovnik (vanda.straka@ljubljana.si, 306 48 42),
* C. vizualne umetnosti Semira Osmanagić (semira.osmanagic@ljubljana.si, 306 48 65),
* D. intermedijske umetnosti: Semira Osmanagić (semira.osmanagic@ljubljana.si, 306 48 65),
* E. kulturno-umetnostna vzgoja: Saša Ogrizek (sasa.ogrizek@ljubljana.si, 306 48 16),
* F. knjiga in mesto: Saša Ogrizek (sasa.ogrizek@ljubljana.si, 306 48 16),
* G. Ljubljana bere: Saša Ogrizek (sasa.ogrizek@ljubljana.si, 306 48 16),
* H. mladike – prvi projekti: Davor Buinjac (davor.buinjac@ljubljana.si, 306 48 40).

**MESTNA OBČINA LJUBLJANA**

Številka: 610-77/2023-3